Ayiti-Politik : Dout ap Plane sou Posiblite pou Gouvènman Pwovizwa a Respekte Akò 5 Fevriye a
Daprè lwa elektoral la, kandida ki pral patisipe nan eleksyon an bezwen yon peryòd yon mwa (30 jou) pou yo mennen yon kanpay serye. Eske gouvènman an gen ase tan devan l pou l bay kandida yo tout tan sa a anvan 24 avril 2016 la?
WASHINGTON, DC — Ann Ayiti, anpil obsèvatè gen dout gouvènman pwovizwa Privert/Jean-Charles la pral kapab respekte delè Akò 5 Fevriye ba li pou l mete tout dispozisyon yo ann aplikasyon. Pami dispozisyon sa yo, genyen òganizasyon eleksyon prezidansyèl la nan dat 24 avril 2016 la epi enstalasyon yon nouvo Prezidan Repiblik nan dat 14 me pwochen. Pa egzanp, Sauveur Pierre-Etienne, politològ e lidè pati politik OPL (Oganizasyon Pèp kap Lite), di li wè diferan obstak devan nouvo dirijan ayisyen yo –pami yo nesesite pou kandida ki pral patisipe nan eleksyon an genyen yon peryòd yon mwa (30 jou) pou yo mennen yon kanpay ki rele kanpay. Nan mitan matine jounen lendi 4 avril 2016 la yon dife te pran nan Petyon Ville kote li parèt klè, yon fwa ankò, ke sèvis ponpye peyi pa pare pou fè yon bon travay nan sikonstans sa yo. Kòlèg nou nan Radyo Karayib FM nan Pòtoprens, Grégory Jean-Philippe, ki te pote detay nan mikwo Jean-Pierre Leroy, di nou gen yon moun ki blese. Jis nan kòmansman apremidi a dife a tap fè raj toujou. Nan vil Okay, nan pati sid peyi d Ayiti, otorite lapolis yo lanse apèl bay responsab lajistis yo pou mande yo pote-kole avèk yo nan lit pou konbat kriminalite kap ogmante depi kèk tan deja. Max Wilkens Jean, pòtpawòl polis nasyonal la, lonje dwèt sou aksyon negatif lajistis ki, pafwa, lage kèk sispèk ki nan prizon san yo pa menm jije yo; ansuit sispèk sa yo al patisipe nan lòt zak kriminèl. Misye Jean atire atansyon sou le fèt ke manm lapolis tonbe viktim anba zak kriminèl sa yo. 3 avril 2000 – 3 avril 2016: Dimanch te raple 16èm anivèsè asasina Jean Léopold Dominique, jounalis e direktè Radyo Ayiti Entè, ak gadyen estasyon an, Jean-Claude Louissaint. Nan okazyon an, òganizasyon defans dwamoun New England Human Rights –ki baze nan vil Boston, Ozetazini- lanse apèl bay otorite lajistis yo ann Ayiti pou mande yo prese ak ankèt yap mennen depi lontan deja sou doub asasina sa a. Lavwadlamerik kontakte Sekretè Jeneral SOS Jounalis, Guylère C. Delva, ki di “Dosye Jean Dominique la rete bloke nan nivo Kou Kasasyon an”. Misye Delva pwofite abòde kesyon Madam Mirlande Libérus, youn nan moun yo akize kòm responsab lanmò jounalis la e kap viv Ozetazini. Yon ofisyèl nan Sèvis Natiralizasyon ak Imigrasyon Lèzetazini (USCIS) nan vil Orlando, nan Eta Florid, Ann Smith, rankontre sa pa gen lontan ak Vis Konsil Ayiti a nan Sant Florid la e chèf kominikasyon misyon konsilè a, Amos Bonhomme, pou abòde pwoblèm imigran ayisyen ki kalifye pou renouvle dokiman TPS yo (swa Stati Tanporè Pwoteje), men yo pa ranpli aplikasyon pou yo benefisye de avantaj sa a. Daprè Madam Smith, gen anviwon 30 mil Ayisyen ki nan sitiyasyon sa a.